જોકે નરેન્દ્ર મોદી કદી આ રીતના રાજકીય દબાણમાં કામ કરતા નથી. શિવસેનાની ધરાર અવગણના કરીને તેને મજબૂર કરાઈ છે કે તે જાતે ભાગીદારી છોડી દે. કદાચ એ જ સ્થિતિ તેલુગુ દેસમની થાય તેવી શક્યતા છે. ચંદ્રબાબુ નાયડુ મજબૂત થાય તે રાજકીય રીતે મોદીને અને ભાજપને દક્ષિણ ભારતમાં બહુ પરવડે નહીં. કોંગ્રેસમાંથી છૂટ્ટાં પડેલા અને કોંગ્રેસને તોડી પાડવા તનતોડ મહેનત કરી રહેલા જગનમોહન રાવને ભાજપ સાધી રહ્યું હોય તેવું જાણકારો કહે છે. જગન મોહનને મજબૂત કરીને નાયડુને નબળા પાડવાની ભાજપની ચાલ છે. જગન મોહન સામે ભ્રષ્ટાચારના અનેક કેસ થયેલા છે. જગન મોહનને કેન્દ્રમાં જેની સરકાર હોય તેની વધારે ગરજ છે. તે વધારે ગરજવાન થઈને, કહ્યાગરા થઈને રહે તેવા સાથીદાર છે. નાયડુ એકવાર સત્તા ગુમાવીને ફરી બેઠા થયાં છે. જોકે આંધ્રના ભાગલા પછી તેમની સ્થિતિ થોડી મુશ્કેલ છે. હૈદરાબાદ જેવું શહેર અને ત્યાં ઊભી થયેલી આઈટી ઈન્ડસ્ટ્રીની ચમકદમક નાયડુને કામ આવતી હતી. એ ચમકદમક વિના તેઓ પોતાની કામગીરીને ચકચકિત કરીને અલગ થયેલા આંધ્રમાં એટલા મજબૂત થઈ શક્યાં નથી. આ મજબૂરીને ધ્યાનમાં રાખીને જ તેમની માગણીઓ બજેટમાં સમાવી લેવાઈ નથી.